
RAPORT

asupra proiectului de Lege pentru  completarea art. 15 din Legea nr.146/1997 privind taxele judiciare de  timbru
 În conformitate cu prevederile art. 95 şi  115 din Regulamentul Camerei Deputaţilor, republicat, Comisia juridică, de disciplină şi imunităţi   a fost sesizată spre dezbatere, în fond, în procedură de  urgenţă, cu proiectul de Lege pentru  completarea art. 15 din Legea nr.146/1997 privind taxele judiciare de  timbru, trimis cu adresa nr. P.L.x.744 din 18 octombrie 2006, înregistrat sub nr. 31/1198 din 18  octombrie  2006.
Senatul, în calitate de primă Cameră sesizată, a adoptat proiectul de lege, în şedinţa din  12 octombrie 2006.

Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.
Consiliul Legislativ  a avizat favorabil proiectul de lege, conform avizului nr.907/28.06.2006.

Proiectul de lege are ca obiect de reglementare completarea  art. 15 cu  o  literă  nouă prin care  se propune  scutirea  de la  plata  taxelor judiciar  pentru acţiunile ce  se introduc în justiţie  de  către  foşti  deţinuţi  politici şi  persecutaţi  ai  regimului  comunist în vederea realizării drepturilor  şi  intereselor  lor  legitime. S- a avut  în vedere  faptul că în general aceste  persoane sunt  cu  vârste  înaintate  şi  venituri  reduse, neavând posibilitatea  de a  achita  taxele  judiciare pentru acţiunile  introduse. 
În conformitate cu prevederile art. 61 din Regulamentul Camerei Deputaţilor, membrii comisiei  au dezbătut proiectul de lege menţionat mai  sus,  în şedinţa din  1 noiembrie 2006.  
În urma examinării proiectului  de lege şi a punctului  de  vedere  exprimat  de către  membrii comisiei, s-a hotărât, cu unanimitate de voturi, să se supună Plenului Camerei Deputaţilor spre  dezbatere şi adoptare  proiectul de Lege pentru  completarea art. 15 din Legea nr.146/1997 privind taxele judiciare de  timbru, în  forma prezentată  de Senat.
La dezbaterea acestui  proiect  de lege, din totalul de 25 membri ai Comisiei juridice, de disciplină şi imunităţi au fost prezenţi la şedinţă 14 deputaţi.
În raport cu obiectul şi conţinutul său, proiectul de lege face parte din categoria legilor ordinare.

